Ricco Wichmann er en dansk journalist, manuskriptforfatter og administrerende direktør i produktionsselskabet Pineapple Entertainment som han etablerede i 2013 sammen med Anders Breinholt i samarbejde med Nordisk Film TV, der bl.a producerer Natholdet, Monte Carlo på DR3 og Breinholt & Venner. Wichmann har i en årrække arbejdet på Zulu Comedy Galla og står bl.a. bag hittet "Fugt i Fundamentet" med Nik & Ras. Ricco Wichmann blev student fra Høje-Taastrup Gymnasium i 1993 og er uddannet journalist på Danmarks Journalisthøjskole i 2001. Han har medvirket i flere af Jan Gintbergs tv-programmer, bl.a. Gintbergs Store Aften, som TV2 Zulu sendte i 2005, og han har været radiovært på TV 2 Radio, hvor han lagde navn og stemme til radioprogrammet Wichmann og Bonuseffekten. Wichmann lavede i 1990'erne radio på Radio FTF som sendte på samme frekvens som The Voice i København.